### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2019. június 19 –i ülésére)

# TÁRGY: ELLÁTÁSI SZERZŐDÉS BÖLCSŐDEI FELADATELLÁTÁS BIZTOSÍTÁSÁRA

Kiskőrös Város Önkormányzata a gyermekek védelméről és a gyámügyi igazgatásról szóló 1997. évi XXXI. törvény 94. § (3) bekezdés a) pontja alapján az Egészségügyi, Gyermekjóléti és Szociális Intézmény ( a továbbiakban: intézmény) 6200 Kiskőrös, Árpád utca 6. szám alatti telephelyén biztosítja 46 férőhelyen a bölcsődei ellátást.

A Gyyt. 42. §(1)-(2) bekezdései szerint a bölcsődei ellátás keretében - ha e törvény kivételt nem tesz - a három éven aluli gyermekek napközbeni ellátását kell biztosítani. Bölcsődei ellátást biztosíthat a bölcsőde, a mini bölcsőde, a munkahelyi bölcsőde és a családi bölcsőde.

A Gyvt. 97. § (1) bekezdése alapján a települési önkormányzat a személyes gondoskodást nyújtó ellátást állami fenntartóval, egyházi fenntartóval és nem állami fenntartóval kötött ellátási szerződés útján is biztosíthatja.

Az ellátási szerződés tartalmát a Gyvt. 97. § (3) bekezdése szerint a felek szabadon állapítják meg azzal, hogy a szerződés az Szt. 121. §-ában meghatározottakon túl tartalmazza

a) azt az időszakot, amelyre a szerződést kötötték, amely időszak a bentlakásos gyermekintézmény esetén nem lehet kevesebb 5 évnél,

b) a szolgáltatást végző nem állami szerv nyilatkozatát a nyilvántartási kötelezettség, az adatkezelés és az adatvédelem szabályainak ismeretére és betartására.

Az ellátási szerződés létrejöttét a helyben szokásos módon közzé kell tenni.

A települési önkormányzat képviselő-testülete az ellátási szerződés megkötésének, a szerződés módosításának, illetve megszüntetésének jogát nem ruházhatja át.

Kiskőrös állandó lakosainak száma 2019. január 1-jén 14.202 fő, ebből 536 fő a 0-3 éves korcsoportú. Az intézmény keretében működő Bölcsőde szakmai vezetőjének tájékoztatása szerint átlagosan 15 fő kisgyermek vár bölcsődei felvételre.

A bölcsődei igények kielégítése érdekében felvettük a kapcsolatot a Tarkabarka Családi Napközi Egyesülettel (6200 Kiskőrös, Hrúz Mária u.19.) (a továbbiakban: egyesület) 15 bölcsődei férőhely ellátási szerződés útján történő biztosítására. Az egyesület elnöke úgy nyilatkozott, hogy ellátási szerződést 10 bölcsődei férőhelyre kívánnak kötni az Önkormányzattal a bölcsődei feladatok ellátására.

Az egyesület fenntartásában a Tarkabarka Családi Bölcsőde Hálózat keretében a 6200 Kiskőrös, Szarvas utca 1. szám alatt működik a

* Kisvakond Családi Bölcsőde és a
* Micimackó Családi Bölcsőde 5-5 engedélyezett férőhelyszámmal.

A Kisvakond Családi Bölcsődében az 1-3 év közötti korosztály, a Micimackó Családi Bölcsődében a 1,5-3 év közötti korosztály számára tudja az egyesület az ellátást 2019. szeptember 1. napjától 2021. augusztus 31. napjáig biztosítani.

A családi bölcsőde működéséhez az állami támogatást az egyesület igényeli meg.

Az ellátási szerződés alapján felvett gyermek bölcsődei gondozásáért és a gyermekétkeztetésért a gyermek szülője vagy más törvényes képviselője ( a továbbiakban: szülő) Kiskőrös Város Önkormányzata Képviselő-testületének a személyes gondoskodást nyújtó szociális és gyermekjóléti ellátások térítési díjáról szóló 8/2015. (III.26.) önkormányzati rendelet szerinti mértékű térítési díjat fizet. A bölcsődei gondozási díj önkormányzati rendelet szerinti összege 550,-Ft/fő/nap. Az egyesület által fenntartott családi bölcsődékben a személyi térítési díj 1100,- Ft/fő/nap. A két összeg közötti különbözetet havonta az igénybevételnek megfelelően az Önkormányzat átutalja az egyesület részére. Ez 20 munkanappal számolva azt jelenti, hogy 10 gyermek esetén havi 110.000,- Ft hozzájárulást kell az Önkormányzatnak fizetni az egyesületnek.

Gyermekétkeztetést az Önkormányzat rendeli meg és az Önkormányzat részére is fizeti meg a szülő.

A fentiek alapján javaslom a Képviselő-testületnek a határozat-tervezet elfogadását.

**Kiskőrös, 2019. június 14.**

 **Domonyi László sk.**

 **polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata a gyermekek védelméről és a gyámügyi igazgatásról szóló 1997. évi XXXI. törvény 42. § - 42/A. §-aiban meghatározott bölcsődei ellátás biztosítására ellátási szerződést köt a Tarkabarka Családi Napközi Egyesülettel (6200 Kiskőrös, Hrúz Mária utca 19.).
2. felhatalmazza a polgármestert a határozat-tervezet 1-2. mellékleteit képező ellátási szerződések aláírására.

**Felelős:** polgármester

**Határidő:** azonnal